১০টার সময় রওনা হলাম উলস ওয়াটার লেকের উদ্দেশে। গাড়ি কটেজ ছাড়িয়ে সামান্য এগোতেই মন ভোলানো দৃশ্যে আবিষ্ট হয়ে পড়লাম। পাহাড়ের কোলে পাহাড়। সবুজ পাহাড়ের গা বেয়ে ঝর্নার জল নেমে এসে দু’দিকের পাহাড়ের পা ছুঁয়ে বয়ে চলেছে। মেয়ে বলল, জায়গাটা অনেকটা সুইজারল্যান্ডের মত। ‘গ্লেন রাইডিং’-এ পৌঁছে উলস ওয়াটার লেকে ভ্রমণের জন্য স্টিমারের টিকিট কেটে জেটিতে গিয়ে দাঁড়ালাম। চার দিকটা ছবির মতো সুন্দর। নীল আকাশের নীচে সবুজ পাহাড়, তারই কোলে লেকের স্বচ্ছ জল এক মায়াময় দৃশ্যের অবতারণা করেছে। এই লেক দৈর্ঘ্যে সাড়ে সাত মাইল, প্রস্থে অর্ধেক মাইল, গভীরতায় ২০৫ ফুট এবং সমুদ্র থেকে ৪৭৭ ফুট উচ্চতায় অবস্থিত। এই ধরনের অপ্রশস্ত লেকগুলিকে ‘রিবন লেক’ বলা হয়।